Körl. 11/2022-KOLLIG

Tárgy: Ágyipoloska fertőzés

### K Ö R L E V É L

Tisztelt Kollégisták!

A Semmelweis Egyetem kollégiumainál egyre gyakrabban észlelhető ***ágyi poloska fertőzés*, illetve annak gyanúja, ezért különösen fontos a követendő teendők meghatározása**, annál is inkább, mivel az irtások költsége éves szinten **milliós** tétel.

Engedjenek meg egy rövid ismertetőt az ágyi poloska jelenséggel kapcsolatban:

**Ágyi poloska**

Az ágyi poloskák a poloskák (Heteroptera) alrendjébe (a Hemiptera rendbe), a Cimicidae (vérszívó poloskafélék) családjába tartoznak. Mint a család többi tagja, kizárólag vérrel táplálkoznak, rengeteg gerinces közül válogatva ahhoz, hogy fejlődni és szaporodni tudjanak. Döntően passzív úton, behurcolással terjed, leggyakrabban akkor, amikor különféle használati tárgyak cserélnek lakóhelyet pl: bútorok, faliképek, használt könyvek, bontott építőanyagok, matracok, textíliák, gyerekkocsi stb.

Ahol az ágyi poloska megtelepedett, ott rövid idő alatt rendkívüli mértékben elszaporodik.

A fertőzöttebb helyekről vándorútra indul és a villanyvezetékek csöveiben vagy a fűtés, gáz, víz csővezetékek mentén, a fal repedésein keresztül jut helyiségről helyiségre.

## **Észlelés, a fertőzés jelei:**

**a) Mozgó egyedek**

Az ágyi poloskák jelenléte az egyetlen egyértelmű bizonyítéka az aktív ágyi poloska fertőzöttségnek. Így ez az egyetlen indok a kezelésre. Az alábbi ábrán bemutatunk néhány fő jellegzetességet.



Mivel az ágyi poloskák lárvái nagymértékben hasonlítanak a kifejlett egyedekhez, a főbb jellegzetességek (a szárnyak kivételével) minden mozgó alaknál megfigyelhetők.

Amennyiben módunk van rá, a poloskának gondolt rovart fogjuk meg, és jól zárható tárolóedényben őrizzük meg. Könnyíti a szakemberek munkáját az azonosítás során.



**b) Levedlett bőr**

Az ágyi poloska vedlését a szakember könnyen megkülönbözteti a többi rovarétól. Mindemellett sokáig épek maradnak, így nem használhatóak aktív és régi fertőzések megkülönböztetésére.

**c) Ürüléknyomok**

Az ágyi poloska az ürülékét a felületekre ragasztja. Ezek a nyomok sokszor a fertőzöttség első jelei. Fekete, tintaszerű pöttyök a lepedőkön, matracon vagy az ágykereten a leggyakoribb árulkodó jelek. Azonban nagyon hasonló pöttyöket produkálhatnak pókok, legyek is, így a helyük meghatározó lehet a megkülönböztetéskor. Magasan, a falakon, plafonon, lámpatesteken elhelyezkedő pöttyök inkább utalnak legyek jelenlétére. Vér kimutatására szolgáló készletek is a segítségünkre lehetnek, mivel az ágyi poloska ürülékében pozitív eredményt mutatnak, ami más gerinctelenek esetében nem lehetséges.

**d) Csípések**

Az ágyi poloskák fedetlen bőrfelületekről táplálkoznak, sokszor nem másznak a gazdatestre a vérszívás során. A megfelelő helyet keresve több próbaszúrást is végezhetnek, ami egymáshoz közeli csípésnyomokat eredményezhet. A táplálkozó poloska könnyen megzavarható, aminek eredményeképpen egyetlen egyedtől több csípés is származhat. A csípések száma ennek megfelelően nincs arányban az ágyi poloskák egyedszámával.

A csípések önmagukban sosem lehetnek egyértelmű jelei az ágyi poloska fertőzöttségnek, mivel egy sor más rovartól is származhatnak: kétszárnyú szúnyogalkatútól vagy bolhától. Hasonló reakciókat okozhat a rühatka és az allergének széles skálája.

Az ágyi poloska csípések egyénenként változó tüneteket válthatnak ki. Néhányunknak semmilyen tünete nincsen, mások szervezete hevesen reagál. Az ágyi poloska csípése akár 2 hétig is tünetmentes lehet, különösen, ha a gazdatest korábban nem szenvedett el csípéseket. Következésképpen, ha a személy a közelmúltban idegen helyen (is) tartózkodott, nagyon nehéz megállapítani, pontosan hol és mikor szerezte a csípéseket. Ezek rossz következtetésekhez vezethetnek (pl. hazahozták magukkal a poloskákat); vagy akár késleltethetik a fertőzés felfedezését.

Az ágyi poloskák éjjel táplálkoznak, de nagyon alkalmazkodók, a gazdatest napi rutinjához igazíthatják az étkezési rendjüket. A székek és kanapék is fertőzötté válhatnak, amennyiben a célszemély sok időt tölt ugyanazon a helyen ülve. Ilyen esetekben a poloskák rá vannak kényszerítve a napközbeni étkezésre, amikor a célszemély jelen van.

**Kérünk Mindenkit, aki észlel hasonló jelenségeket, vagy akár tüneteket (csípések) késedelem nélkül, azonnal jelezze azt a kollégiumi ügyintézőnek, hogy a probléma lokalizálható legyen.**

**MINÉL GYORSABBAN JELZI AZ ÉRINTETT KOLLÉGISTA AZ ÁGYI POLOSKA MEGJELENÉSÉT, ANNÁL INKÁBB MEGELŐZHETŐ AZ ELTERJEDÉSE!**

Mivel tapasztalat, hogy a rovarirtás után több esetben napok-hetek múlva újra előkerült a probléma, akár ugyanott, akár egy-két szobával arrébb**, ezért fontos hogy a terjedő szaporulatot megállítsuk!**

Kérem, legyenek partnerek ebben, mert ez Mindannyiunk közös érdeke.

Budapest, 2022. szeptember 06.

Dr. Godó Ferenc

s.k.

igazgató